Cenjeni gostje kulturne prireditve ob obeležitvi 250. letnice rojstva Ludwiga van Beethovna:

- spoštovana ga. Elisabeth Ellison-Kramer, avstrijska veleposlanica v RS

- spoštovani g. Jens Wagner, kulturni ataše na nemškem veleposlaništvu v Ljubljani

- spoštovana gostitelja g. Lautischer in g. Ingo Falk Pasch Wallersberg

- spoštovani ostali visoki gostje

Vsi lepo pozdravljeni!

V veselje mi je, da vas lahko pozdravim v imenu Ministrstva za kulturo in v svojem imenu.

Ludwig van Beethoven ni bil samo izvrsten glasbenik in skladatelj, ampak dokaz, da se ovire lahko premaga. Ko je bil že popolnoma gluh, je nastala njegova največja mojstrovina. Z evropsko himno, ki je del devete Simfonije, je napisal himno za 500 milijonov ljudi. Skozi dela je lahko izražal svoja čustva zaradi težkega življenja in zgodovinskih dogodkov v Evropi in po svetu. Čeprav Beethoven nikoli ni bil v Ljubljani, je leta 1819 postal častni član Slovenske filharmonije. V Narodni in univerzitetni knjižnici pa hranimo prepis partiture Pastoralne simfonije z njegovimi lastnoročnimi popravki.

Različni ustvarjalci so že v preteklosti bogatili večkulturnost našega prostora. Tako npr. Lili Novy velja za eno najboljših slovenskih pesnic, katere korenine izhajajo iz Avstrije. Sprva je pisala pesmi zase v nemškem jeziku, nato je začela pisati slovenske pesmi. V nemščino je prevedla celoten Prešernov Sonetni venec in dela Župančiča, Cankarja, Ketteja, Murna, Gradnika ter tako svetu predstavila najvidnejše predstavnike slovenske moderne pod naslovom Blätter aus der slovenischen Lyrik, v slovenščino pa prevedla veliko del Johanna Wolfganga Goetheja.

Povezovanje in negovanje kulturne raznolikosti je del preteklosti prostora Slovenije in mora biti tudi sedanjost in prihodnost. Ustvarjalnost, umetnost, kultura, je tisto kar nas ohranja in kar omogoča, da smo povezani vsi narodi.

V Sloveniji ima vsakdo pravico, da svobodno izraža pripadnost k svojemu narodu ali narodni skupnosti, da goji in izraža svojo kulturo in uporablja svoj jezik in pisavo. Dogodki, kot je današnji, pomembno prispevajo k medkulturnem dialogu in spoštovanju raznolikosti in večkulturnosti.